ቫይረሱን ለመከላከል ዜጎች እንደ ሰራዊት እንዲንቀሳቀሱ ጥሪ ቀረበ
 አዲስ አበባ:- በአሁኑ ወቅት ኢትዮጵያን ጨምሮ መላውን ዓለም እያስጨነቀ የመጣው የኮሮና ቫይረስ ወረርሽኝን ለመከላከል እያንዳንዱ ዜጋ እንደ ሰራዊት ሆነው እንዲንቀሳቀሱ የፌዴራል ፖሊስ ኮሚሽን ጥሪ ቀረበ።  የኮሚሽኑ የኮሙኒኬሽን ጉዳዮች ዳይሬክተር አቶ ጄይላን አብዲ በተለይም ለአዲስ ዘመን ጋዜጣ እንደገለፁት፤ የኮሮና ቫይረስ ወረርሽኝን ለመከላከል እያንዳንዱ ዜጋ ሃላፊነት በመውሰድ የጤና ባለሙያዎች የሚሰጡትን ምክር እንዲሁም ከመንግስት የሚሰጡ ክልከላዎችን ተግባራዊ በማድረግ ሰራዊት ሆኖ እራሱን፣ ቤተሰቡንና አካባቢውን ከቫይረሱ መከላከል እንዳለበት ተናግረዋል።  ስለበሽታው በተለያየ መልኩ እየተሰጠ ካለውየግንዛቤ ማስጨበጫ ትምህርት አንጻር ህብረተሰቡ ስለ በሽታው ግንዛቤ የለውም ለማለት አያስደፍርም የሚሉት አቶ ጄይላን፤ ነገር ግን አብዛኛው ህብረተሰብ ለችግሩ ተገቢውን ትኩረት ካለመስጠቱ የተነሳ ክልከላውን ተግባራዊ ሲያደርግ አይስተዋልም።  በየመንገዱ ተቃቅፈው የሚሄዱና የተለያዩ እንቅስቃሴዎችን በመሰባሰብና በጋራ ሲያደርጉ ይስተዋላል ብለዋል። “እያንዳንዱ ጥንቃቄ ከራስ መጀመር አለበት” ያሉት አቶ ጄይላን፤ ዜጎች ለሕግ ተገዢ ሆነው መንግስት ያስቀመጣቸውን ክልከላዎች በሙሉ ተግባራዊ ለማድረግ ሰራዊት ሆነው መንቀሳቀስ አለባቸው እንጂ በቅጣት መታመን የለበትም ብለዋል።  ዜጎችን በማሰር የሚፈጠር ለውጥ አለመኖሩን ጠቅሰው፤ ህብረተሰቡ እራሱ የችግሩን አስከፊና አሳሳቢነት በመረዳት መንግስትና የጤና ባለሙያዎች የሚያስተላልፉት መልዕክት “ለእኔ ነው” ብሎ አምኖ መውሰድና አብዝቶ መጠንቀቀ እንዳለበት አሳስበዋል።  በአሁኑ ወቅት አብዛኞቹ ጭፈራ ቤቶች፣ ጠጅ ቤቶችና በርካታ ሰዎች ተሰባስበው የሚዝናኑባቸው ቦታዎች መንግስት ባስቀመጠው አቅጣጫ መሰረት መዘጋታቸውን የገለፁት አቶ ጄይላን፤ ለተግባራዊነቱም ህብረተሰቡ ራሱ ወደ ስፍራው ባለመሄድ ቀዳሚውን ድርሻ ወስዷል።  ከዚህም ባለፈ ጥቂት የማይባሉ ተቋማት ነገን በማሰብ ደንበኞቻቸውን በበሽታው እንዳያጡ የራሳቸውን ሃላፊነት እየተወጡ እንደሆነም ተናግረዋል። ከዚህ በተጻረረ መልኩ አንዳንድ ሃላፊነት የጎደላቸው ጫት ቤቶች፣ ሺሻ ቤቶች፣ ጭፈራ ቤቶችና የተለያዩ መዝናኛ ቦታዎች በፊት ለፊት በር ዘግተው በኋላ በር እየከፈቱ መሆኑን ጥቆማ የደረሳቸው መሆኑን ጠቁመው፤ ተግባሩ ፍፁም ተገቢ ያልሆነና ሃላፊነት የጎደለው ከመሆኑም በላይ፤ ይህን የሚፈፅሙ ግለሰቦች ያታለሉት ፖሊስን ወይም ሕግ አስከባሪዎችን ሳይሆን እራሳቸውን ነው ብለዋል።  ፖሊስ፤ ሕግ በማስከበር ስራው ጫት ቤቶች፣ ሺሻ ቤቶችና የተለያዩ ጭፈራ ቤቶች ላይ አስገድዶ እርምጃ በመውሰድ እየዘጋ ነው። ነገር ግን ሁሉም ቦታዎች ላይ ፖሊስ መድረስ ስለማይችል ዜጎች እራሳቸው የችግሩን አሳሳቢነት በመገንዘብ እነዚህ ቦታዎች ላይ ባለመሄድ ቫይረሱን ለመከላከል ሰራዊት መሆን አለባቸው። ከዚህም በላይ ማንም ሰው ከዚህ ችግር ነፃ ነኝ ብሎ ማለት ስለማይችል እያንዳንዱ ዜጋ መንግስትና የጤና ባለሙያዎች የሚሰጡትን ምክር ተግባራዊ ማድረግና መተባበር ይጠበቅበታል ብለዋል። ሚዲያዎች በተጠናከረ መልኩ የጀመሩትን የግንዛቤ ማስጨበጫ ትምህርት አጠናክረው ሊቀጥሉ እንደሚገባም አመልክተዋል። አዲስ ዘመን ሚያዝያ 1/2012 ፍሬህይወት አወቀ